Groot Brakrivier-moorde: Beskuldigde op foto’s uitgekenTewie en Eurika Human. Foto: Verskaf Die skoonseun van die vermoorde Human-egpaar van Groot Brakrivier in die Suid-Kaap, ds. Gerhard Pietersen, het vandag sy getuienis in die rondgaande hof in Mosselbaai voortgesit. Tewie Human (72) en sy vrou Eurika (62) is op 14 Junie 2016 in hulle huis oorval en vermoor. Hulle lyke is eers vier dae later deur ŉ vriendin, Dorothea Wilson, gevind. Die Humans se destydse werknemer, Lebohang Stephen Lekoro (29), staan tereg op twee aanklagte van moord en twee van roof met verswarende omstandighede. Hy ontken skuld. Lekoro het gister in ŉ skriftelike erkenning voor die hof gesê dat hy wyle mnr. Human met ŉ mes gesteek het. ŉ Tweede man, Thamsanqa Sishuba, het Human glo daarna met ŉ panga aangeval. Volgens Lekoro het hy weggehardloop en later na Lesotho gevlug. Sishuba dien reeds twee lewenslange vonnisse vir die moorde uit. Pietersen is vandag gevra om uitkennings op foto’s te maak wat die polisie van sekuriteitskameras by ŉ vulstasie in Mosselbaai verkry het. Die vulstasie dien as die bushalte waar langafstand busse passasiers op en af te laai. Op een van die foto’s word gesien hoe twee mans met bagasie deur die vulstasie loop. Op die tweede foto stap een van die mans by die gebou se glasdeur in en op ŉ ander foto koop hy ŉ buskaartjie by die toonbank. Pietersen het die man, wat in al drie foto’s verskyn, uitgeken as die beskuldigde, Stephen Lokoro. Die tweede persoon is nie aan Pietersen bekend nie. Pietersen het aan die hof gesê die tasse lyk soos die wat sy skoonouers besit het en wat ná die moord uit hulle huis vermis word. Tydens kruisondervraging deur adv. Dawie Scholtz, vir die verdediging, het Pietersen weereens bevestig dat sy skoonma Lokoro gewantrou het. Hy sê sy het gedink Lokoro oortree die grense tussen werkgewer en werknemer en dat hy haar man manipuleer. “My skoonma het ongemaklik gevoel as die beskuldigde naby haar in die huis was,” het Pietersen aan regter Mark Sher gesê. Ná Pietersen het sersant Neo Mochekwane van die SAPD in Bloemfontein getuig dat ŉ polisiebron inligting gegee het dat ŉ verdagte by ŉ huis in Mangaung opgemerk is. Hy en ander polisiemanne is na die huis waar hulle Lekoro ondervra het. Toe hulle hom na die polisiestasie wou neem, het die huiseienaar gesê dat daar nog klere in ŉ tas in die huis is. By nadere inspeksie is ŉ skootrekenaar en selfoon tussen die klere in die tas gevind. Lekoro is later van moord en roof en besit van gesteelde goed aangekla. Die saak duur voort.